Demarează o nouă ediție a programului "Timișoara decide!"
Primăria Timișoara anunță că proiectul de hotărâre aferent regulamentului de bugetare participativă pentru 2024 a fost publicat pe site-ul primăriei și poate fi consultat la următorul link: https://www.primariatm.ro/proiecte-hcl/1006b31c-7aa5-4ec4-84ef-b113d18857d2.
Documentul va sta 30 de zile în consultare, în această perioadă urmând să fie organizată și o dezbatere publică pe tema regulamentului joi, 4 aprilie, ora 17:00, în Sala de Consiliu a Municipiului Timișoara.
Instrumentul bugetării participative se adresează timișorenilor care doresc să se implice în proiecte de interes comunitar.
Acesta creează cadrul de lucru prin care cetăţenii pot trimite propuneri de proiecte şi pot decide prin vot proiectele care vor fi implementate.
Campania vizează transferul responsabilităţii decizionale către locuitorii orașului, pentru o sumă totală de aproximativ 4 milioane de lei, destinată implementării propunerilor care vor întruni cele mai multe voturi.
Numărul de proiecte finanțate va fi determinat de voturile primite și de valoarea însumată a proiectelor până la suma totală alocată.
Pe baza rezultatelor anterioare, au fost stabilite o serie de obiective specifice pentru cea de-a treia ediție a Campaniei de buget participativ "Timișoara Decide", pentru a crește eficiența și nivelul de implicare a cetățenilor:
Alocarea bugetului total de 4 mil. lei în mod egal, câte 500.000 lei/zonă, pentru cele opt zone definite mai jos:
https://www.google.com/maps/d/u/0/edit?mid=1b1uOAAkyQL_b5YJ0WrMan4m6ey3ducQ&usp=sharing; se preconizează, astfel, creșterea gradului de distribuție teritorială a proiectelor câștigătoare
Creșterea coeziunii sociale și a calității vieții în cartiere prin încurajarea propunerilor de proiecte ce vizează spații publice comune în următoarele domenii: spații verzi; locuri de joacă; spații comune (zone pietonale, piațete, scuaruri etc.); spații dedicate sportului; alte proiecte în beneficiul cetățenilor.
CITEȘTE ȘI: Medicul unui spital din Timișoara care și-a ajutat tatăl să fie plătit degeaba timp de doi ani a fost revocat din funcția de șef de secție
Totodată, pentru creșterea calității propunerilor de proiecte primite, se propun următoarele criterii de eligibilitate suplimentare: inițiatorul să locuiască, să lucreze sau să învețe în proximitatea adresei pentru care face propunerea de proiect sau să fie o persoană implicată activ în viața civică a zonei, iar propunerea se va adresa în principal comunităților din zona respectivă sau răspunde unei nevoi a acesteia; propunerea să nu reprezinte o intervenție punctuală care poate fi asimilată unei sesizări; perioada de implementare, conform procedurilor legale aferente fiecărui proiect, să nu depășească 2 ani.
Până în prezent, au avut loc două ediții ale campaniei de bugetare participativă, în 2022 și 2023. Anul trecut au fost înregistrate următoarele rezultate: 117 propuneri de proiecte depuse, cu 4 mai mult față de prima ediție; 8.228 votanți, cu 1.513 în plus, respectiv +23%, față de prima ediție; 18.693 voturi, cu 565 mai puțin, respectiv -3%, față de prima ediție; 47% dintre votanți au susținut numărul maxim de proiecte posibile mai exact 5 proiecte, numărul acestora dublându-se față de prima ediție; în 2023, campania pilot dedicată zonelor urbane marginalizate cu buget dedicat a determinat creșterea nivelului de implicare civică a cetățenilor din cele patru zone: Kuncz, Polonă, Fratelia și Ronaț.